Elisabeth Arnold (RV), 2005-04-06:
Det fremgår jo tydeligt af debatten, at der er en del partier her i Folketinget, som er tilhængere af Schengenaftalen, og at der i hvert fald er et enkelt parti, der er modstander af Schengenaftalen.
Det er jo selvfølgelig det, der kommer til at farve vores besvarelser af forespørgslen her.
Det Radikale Venstre er fuldstændig enig med regeringen i holdningen til Schengenaftalen.
Vi ønsker et europæisk samarbejde, hvor der er fri passage over de indre grænser.
Vi ønsker, at man garanterer alle sine kolleger i medlemslandene, at man kontrollerer de ydre grænser ordentligt, og til gengæld samarbejder vi intenst med de øvrige politimyndigheder i alle de øvrige lande.
De tre principper: indre fri passage, kontrol af ydre grænser og samarbejde med myndighederne, er principper, vi også har dyrket i det nordiske passamarbejde helt tilbage fra 1950’erne.
Vi har altså gode erfaringer i Danmark for, at sådan noget internationalt samarbejde kan lade sig gøre, og at det også betyder større frihed for borgerne til at rejse rundt.
Det, som faktisk er en af fordelene ved Schengensamarbejdet, er, at man ikke skal kontrolleres via pas og alle mulige andre former for identitetsbevis, når man skal rejse fra den ene ende af de samarbejdende lande til den anden.
Jeg synes, det er en stor fordel, at jeg kan rejse fra København til Århus uden at skulle identificere mig, uden at skulle fortælle, hvad jeg hedder.
Og hvis jeg har lyst til at kalde mig Andersine And, så kan jeg også det og alligevel rejse fra København til Århus uden problemer.
Jeg synes, det er fint, at jeg også kan gøre det fra København til Paris.
Jeg synes ikke, der er nogen som helst grund til, at jeg, en lovlydig borger, skal identificeres af myndighederne og paskontrolleres, fordi jeg har lyst til at tage en weekend til Paris.
Det, vi så også alle sammen ved, er jo, at den fri bevægelighed for lovlydige borgere også medfører fri bevægelighed for borgere af enhver slags, også borgere, som har ondt i sinde.
Og det er der, hvor det internationale politisamarbejde jo selvfølgelig kommer ind, som hr. Tom Behnke har redegjort så detaljeret for, og som vi også støtter fuldstændig.
Det samme gælder også for varer, som også kan flyde over grænserne, og det gælder også for illegale varer, altså f.eks. narko, stjålne biler og anden form for tyvegods.
Det er noget, vi skal håndtere gennem det internationale politisamarbejde.
Det klarer vi ikke med grænsekontrollen.
Det er sagt tidligere af Dansk Folkeparti, at mere kontrol giver flere fangster.
Man kan sikkert godt lave en statistik, der viser det.
Det er helt sikkert, at f.eks. russere i dag med bævende stemmer taler om, hvor dejligt kriminalitetsfrit der var, dengang KGB stod for al kontrollen i Sovjetunionen.
Det er klart, at den totale kontrol jo vil give en total opsamling af alle, der kunne gå med onde tanker.
Vi kender alle sammen de modeller, der findes af den slags.
Der er ikke så mange tilbage, model Nordkorea er en af dem.
I Det Radikale Venstre er vi tilhængere af internationalt samarbejde, også politisamarbejde.
Vi er modstandere af et kontrol- og overvågningssamfund, hvor alle lovlydige borgere generes systematisk uden grund.
Vi støtter det forslag til vedtagelse, som vi er medforslagsstillere til.